Det er overraskende, at interessen for boligkøb er stabil, når der er recession, mener ejendomsmæglerkæde.

Hver syvende dansker er interesseret i at købe ny bolig i løbet af det næste halve år. Dermed er interessen for boligkøb, som den plejer. Det er på trods af, at renterne er steget, der er inflation og høje energipriser. Det viser en ny undersøgelse, YouGov har foretaget for Home. Men kigger man nærmere på tallene, er der store regionale forskelle. Mens hele 19 procent i Region Hovedstaden har planer om boligkøb, er det tal bare ni procent i Nordjylland. Her er færrest nemlig interesseret i at købe nyt. Mange lurepassere Helt præcist har 14,3 procent af danskerne købsplaner på boligmarkedet de kommende seks måneder. - Det er overraskende, at interessen holder sig på det historiske niveau - ikke mindst når man tager i betragtning, hvilke omvæltninger køberne har mærket på markedet i 2022 i form af stigende renter og mindre købekraft på grund af inflationen,  siger Michael Dalsager, der er senior kommunikationskonsulent for Home. Tallene peger på, at interessen for villa/rækkehus og sommerhus trækker ned, mens lejligheder går frem. Mange købere lurepasser dog lige nu, og 42 % afventer indtil videre på grund af de højere renter og den kraftige inflation. Andre 29 % af køberne går efter en mindre eller billigere bolig end først planlagt på grund af de højere renter og inflationen, mens 25 % siger, at deres købsplaner er uændrede, viser målingen.